Frsm . meiri hluta efh. - og viðskn. ( Vilhjálmur Egilsson ) ( andsvar ) : Hæstv. forseti . Ég hygg að hv. þm. Lúðvík Bergvinsson þurfi ekki að hafa miklar áhyggjur af erindisbréfum og breytingu á þeim . Þetta er spurning um ákveðna festu í starfi viðkomandi starfsmanns . Yfirleitt er það nú þannig að viðkomandi starfsmenn kjósa frekar að fá erindisbréf heldur en hitt , jafnvel þótt að starfssvið þeirra geti breyst í tímans rás . Ákvæði 40. gr. hefur verið í lögum frá 1915 og ekki verið talið andstætt mannréttindum sem samkvæmt ræðu hv. þm. eru nú töluvert eldri uppfinning en lögin sem hafa gengið hingað til . Varðandi biðlaunaréttinn ... ( ÖJ : Eruð þið ekki að nútímavæða ? ) hvort hann væri stjórnarskrárvarinn eignarréttur , þá kom dálítið spánskt fyrir sjónir að stéttarfélög gætu samið stjórnarskrárvarinn eignarrétt frá einstaklingum . Ég skil nú ekki hvernig hv. þm. kemst að þeirri niðurstöðu . Ekki síst vegna þess að hv. þm. er löglærður maður og ræða hans um mannréttindi og brot á stjórnarskránni og eignarréttarákvæðum stjórnarskrárinnar vekja reyndar upp ákveðnar spurningar varðandi hv. þm. vegna þess , eins og hv. þm. veit sem háskólamenntaður maður , að þá er það nú einu sinni þannig að í háskóla lærir maður hvað maður veit lítið og lærir líka að bera virðingu fyrir því litla sem maður veit . ( Gripið fram í . ) Það var ekki alveg að heyra á hv. þm. að hann bæri mikla virðingu fyrir því sem hann veit .